CELEX: 62020TN0163
Language: lt
Date: 2020-04-02 00:00:00
Title: Byla T-163/20: 2020 m. balandžio 2 d. pareikštas ieškinys byloje Isopix / Parlamentas

8.6.2020   
            
            
               LT
            
            
               Europos Sąjungos oficialusis leidinys
            
            
               C 191/24
            
         
      2020 m. balandžio 2 d. pareikštas ieškinys byloje Isopix / Parlamentas
      
      (Byla T-163/20)
      (2020/C 191/32)
      Proceso kalba: prancūzų
      
         Šalys
      
      
         Ieškovė: Isopix SA (Ixelles, Belgija), atstovaujama advokatų P. Van den Bulck ir J. Fahner
      
         Atsakovas: Europos Parlamentas
      
         Reikalavimai
      
      Ieškovė Bendrojo Teismo prašo:
      
                  —
               
               
                  pagal Sutarties dėl Europos Sąjungos veikimo 263 straipsnį panaikinti Europos Parlamento sprendimą, apie kurį buvo pranešta 2020 m. kovo 24 d. raštu, kuriuo ieškovė buvo informuota, jog jos pasiūlymas sudaryti viešojo pirkimo sutartį COMM/DG/AWD/2019/854 nebuvo pasirinktas, o ši sutartis buvo sudaryta su kitu konkurso dalyviu;
               
            
                  —
               
               
                  nurodyti Parlamentui peržiūrėti pasiūlymus; nepatenkinus pirmojo reikalavimo, įpareigoti atlyginti ieškovei žalą, patirtą praradus galimybę sudaryti viešojo pirkimo sutartį, taip pat mokesčius ir išlaidas, patirtas dėl dalyvavimo šiame konkurse;
               
            
                  —
               
               
                  nurodyti Parlamentui pateikti pasiūlymų analizės ataskaitą;
               
            
                  —
               
               
                  priteisti iš Parlamento visas bylinėjimosi išlaidas.
               
            
         Ieškinio pagrindai ir pagrindiniai argumentai
      
      Grįsdama ieškinį ieškovė remiasi keturiais pagrindais.
      
                  1.
               
               
                  Pirmasis ieškinio pagrindas susijęs su pareigos motyvuoti pažeidimu. Ieškovė teigia, kad Parlamento atsiųstuose pranešimuose nėra Bendrojo finansinio reglamento reikalavimus atitinkančių motyvų, nes juose nenurodyti nei pasirinkto pasiūlymo kokybiniai pranašumai, nei informacija apie kainos kriterijų, nei galutinis balas, skirtas ieškovės pasiūlymui.
               
            
                  2.
               
               
                  Antrasis ieškinio pagrindas susijęs su skaidrumo ir vienodo požiūrio principų pažeidimu. Ieškovė tvirtina, kad jos pasiūlymas, specialiai paruoštas rodyti ekrane, buvo įvertintas remiantis popierine versija, priešingai nei nustatyta konkurso sąlygose. Taigi esminė bylos dalis buvo neįtraukta į vertinimą pažeidžiant skaidrumo ir vienodo požiūrio reikalavimus.
               
            
                  3.
               
               
                  Trečiasis ieškinio pagrindas susijęs su rūpestingumo pareigos pažeidimu. Ieškovės teigimu, Parlamentas neįvykdė rūpestingumo pareigos patikrinti, ar fotografai, kurių gyvenimo aprašymai buvo pateikti laimėjusio konkurso dalyvio pasiūlyme, buvo davę sutikimą dirbti Briuselyje ir Strasbūre.
               
            
                  4.
               
               
                  Ketvirtasis ieškinio pagrindas susijęs su akivaizdžia vertinimo klaida, kurią Parlamentas padarė neatmetęs laimėjusio konkurso dalyvio pasiūlymo, nes šis buvo nesuderinamas su atrankos kriterijumi, reikalaujančiu, kad konkurso dalyvis turėtų komandą, kurią sudarytų ne mažiau kaip penkiolika asmenų 1 daliai ir dvylika – 2 daliai.